Lietuvos žygis į Toržoką (1335)

**Lietuvos žygis į Toržoką** () – 1335 m. vasarą vykusi Lietuvos karinė kampanija Naugardo Respublikai priklausiusioje Toržoko (Novotorožko) žemėje (valsčiuje), greičiausiai mėginimas atstatyti Lietuvos įtaką Toržoko žemėje.

Kartais rusų istoriografijoje teigiama, kad Lietuvos pajėgoms vadovavo pats LDK valdovas Gediminas. Šio teiginio nepatvirtina metraščiai.

Karinės kampanijos aplinkybės leidžia manyti, kad 1335 m. žygis buvo daugiau nei vien taikos metu surengtas plėšikavimo žygis. Apie 1333 m. susiformavo trumpalaikė Pskovo respublikos, Naugardo respublikos ir Lietuvos koalicija prieš Aukso ordą ir jos vasalines slavų kunigaikštystes, ypač Ordos vardu duoklę jai rinkusį Maskvos didįjį kunigaikštį Ivaną I Pinigmaišį (Ivaną Kalitą). Koaliciją suardė Pskovo ir Naugardo nesutarimai ir jau 1335 m. naugardiečiai rengėsi kartu su MDK ir „visa žemutine žeme“ eiti prieš Pskovą, bet Ivanas I, verčiamas Ordos chano Uzbeko, juos atkalbėjo nuo šios kampanijos. Orda bijojo, kad spaudimas Naugardui paskatins pastarojo suartėjimą su Lietuva, todėl ribojo Ivano I ambicijas. Greičiausiai šių procesų išdavoje Gedimino sūnus Narimantas, nuo 1333 m. valdęs Naugardą, 1335 m. buvo priverstas grįžti į Lietuvą, po ko Naugardą faktiškai pradėjo kontroliuoti Ivanas I, kas Ipatijaus metraštyje įvardinta kaip „užėmė Naugardo stalą“ (sen. rus. *иде въ Новгородъ на столъ).*"

1335 m. vis dar galiojo Lietuvos ir Naugardo taikos sutartis, todėl ši kampanija buvo faktinis jos pažeidimas. Naugardo metraštyje šio žygi aprašyme akcentuojama, kad "Lietuva karu atėjo į Novotoržoko valsčių esant taikai" (sen. rus. „*воеваша Литва Новоторжьскую волость на миру*“).

Įvykių eiga leidžia spėti, kad Ivanas I žinojo apie Lietuvos žygį ir jam buvo pasiruošęs – dar prieš įsiveržiant Lietuvos pajėgoms jis iš Naugardo atvyko į Toržoką, tuo metu kai lietuviai siaubė Novotoržoko valsčių, jis įsiveržė į Lietuvai priklausiusias žemes. Taip pat manoma, kad šiuo žygiu Lietuva mėgino realizuoti istoriniuose šaltiniuose neužfiksuotas savo teritorines pretenzijas į Naugardo ir Vladimiro-Suzdalės kunigaikštystės bendrai valdytą Toržoko žemę. V. Temuševo teigimu iki 1335 m. Lietuva taip pat greičiausiai rinko mokesčius iš Toržoko žemės, o šios duoklės mokėjimą nutraukė į Toržoką atvykęs Ivanas I.

Metraščiuose neužfiksuota jokių duomenų apie kokias nors Naugardo ar Maskvos pajėgų kautynes su įsiveržusiomis Lietuvos pajėgomis.

Keršydamas už šį išpuolį Ivanas Kalita „surinko kariauną iš Naugardo“ įsiveržė į Lietuvos žemes, sudegino Riasno kaimą ir pilį (dab. Baltarusijos Respublikos Mogiliavo srities Drybino rajonas), taip pat Osečenio pilį ir daug kitų mažų kaimų. Įvykių aprašyme Nikono metraštyje taip pat nurodoma, kad „Lietuva užmušė daug gerų Naugardo vyrų“ (sen. rus. *убиша тогда Литва много мужей добрыхъ Новогородцкыхъ*).

Netrukus po šios kampanijos Ivanas I sukvietė į Maskvą žymiausius Naugardo žmones ir juos iškilmingai priėmė, kas greičiausiai liudija jo norą atsidėkoti naugardiečiams už paramą ir įtvirtinti savo, kaip Naugardo valdovo statusą.

## Išnašos

## Literatūra

* Янин В. Л. Новгород и Литва: пограничные ситуации XIII–XV веков. М., 1998.
* Малое село, большая история, Дрибинский районный исполнительный комитет.
* Набег литовских войск на Новоторжскую волость , Военные конфликты, кампании и боевые действия русских войск 860–1914 гг., Проект «РУНИВЕРС».
* Новгородская первая летопись старшего и младшего изводов. М., 2000.
* Полное собрание русских летописей. Летопись по Воскресенскому списку. Т. 7, M. 2000
* Полное собрание русских летописей. Летописный сборник, именуемый Патриаршей или Никоновской летописью. Т. 10. М., 2000.
* Русские летописи. Московский летописный свод конца XV в. Т. 8. Рязань, 2000.
* Темушев, В.Н. Начало складывания московско-литовской границы. Борьба за Ржевскую землю / В.Н. Темушев // Российские и славянские исследования: Сб. науч. статей. Вып. 1 / Редкол.: О. А. Яновский (отв. ред.) и др. – Мн.: БГУ, 2004. – p. 71–80.